Liutauras Ulevičius: Dvi Tavo
, Viktorai, paslaptys
Pažadų karalius mirė! Tegyvuoja paslapčių karalius! Tokiais žodžiais būtų galima pasveikinti pirmąsias Darbo partijos lyderio dienas valdančioje koalicijoje. Svarbiausių klausimų sprendimą užsitikrinusi bent jau atviruose Seimo salės balsavimuose, koalicija įvažiavo į ministerijas bei Vyriausybės rūmus. Tačiau šį kartą – apie dvi pirmųjų žingsnių smulkmenas, kurios neturėtų tapti ateinančių ketverių metų įpročiu.
Pirmoji Viktoro paslaptis – koalicijos derybos ir jų metu sudaryta koalicijos sutartis. Nors ją skelbti viešai nepriimtina, tačiau bent vienas šios sutarties elementas turi rūpėti jei ne kiekvienam rinkimuose dalyvavusiam piliečiui, tai bent jau bandantiems suvokti politikų žaidžiamą šachmatų partiją. 
Galėčiau nurodyti, kad Vyriausybės programos ar bent jos gairių visuomenė nematė mažiausiai savaitę po esminio koalicijos sudarymo sutarimo, o, esu tikras, daugelis negirdėjo ir iki šiol. Tačiau šiandien labiau domina  sutarties šalių sutarti veiklos prioritetai. Kitaip tariant – pamatinės nuostatos, kurios, perimtos iš partijų rinkimų programų, tapo kelrodėmis žvaigždėmis dabartinei Seimo kadencijai. 
Jeigu to nėra padaryta, tai koaliciją verčiau derėtų vadinti tik partinių interesų (kitaip – grupės asmenų norų) įgyvendinimo įrankiu. Be to, tokia situacija rodytų, kad įtakingiausių koalicijos partnerių – socialdemokratų – kurtas „valstybės gelbėtojų“ įvaizdis tėra gryniausias melas, o siekta vien dominavimo svarbiausioje valstybės institucijoje – Vyriausybėje. Dar svarbiau, kad socialdemokratai, sėsdami prie derybų stalo su Darbo partija, naudojo tik šį vienintelį – populizmo stabdymo – argumentą.
Todėl, Viktorai, šią pirmąją paslaptį, turėtum arba atskleisti, arba vyresniuosius koalicijos brolius užguls sunki veidmainiavimo dėl „aukojimosi vardan Tėvynės“ našta.
Antroji Viktoro paslaptis – magiškas „Mažeikių naftos“ ir „Jukos“ problemų sprendimo raktas. Jis buvo „ištrauktas“ dar tik pradėjus formuoti naująjį kabinetą, vėliau „parodytas“ koalicijos Tėvo rolę vaidinančiam premjerui, o eiliniai piliečiai ilgokai laikyti nežinioje. Čia nekomentuosiu, ar naujoji Ūkio ministerija bus geresnis savininkas nei privataus kapitalo dėsniams paklūstantys valdytojai. Svarbiau, jog konservatorių valdymo metu daryti privatizavimo sprendimų (ypač atmenant Lietuvos valdininkų įpročius daryti dienos šviesoje dažnai visiškai nesuvokiamas nuolaidas derybų priešininkų naudai) atmintis neduoda ramybės. Nevalingai galima daryti išvadą, jog žaidimas atviromis kortomis visuomenei taptų žymiai skaidresnis, net ir paaukojus dalį efektyvumo dėl Mažeikių verslo paslapčių bei taktikos paviešinimo.
Prisimindamas šias dvi pirmąsias Viktoro paslaptis, nenorėčiau, kad tokie paslaptingi darbo metodai taptų mūsų tryliktosios Vyriausybės darbo stiliumi. Nesiūlau viešinti valstybės paslapčių, tačiau, Viktorai, itin didelis paslaptingumas nevalingai primena paties gimtinėje jau beveik vėl naujai sukurtą „tvarką“. Tikiuosi, kad mano Vyriausybė teiks visuomenei visą informaciją ir joje susitelkę „žiniukai“ nebandys gelbėti Lietuvos piliečių pagal savo slaptus genialius planus bei scenarijus.
� Pereiti į neformalius kreipinius sau leidžiu po lapkričio XX dieną diskusijos TV3 laidoje „Nesutinku!”, kurioje Viktoras Uspaskichas atvirai manęs paklausė „Kas tu toks?“





